Sambusuch
Sambusuch (conversio vocabuli Arabici سمبوسة sanbūsaq), linguis vernacularibus pluribus samosa, est ferculum generis pastellorum seu raviolorum. Primum praeceptum nobis cognitum e Bagdato saeculo X provenit. Saeculis insequentibus haec cuppedia occidenti versus ad Marocum, orienti versus ad Sinas imperium suum extendit; hodie autem "samosa" potius in India et in gastronomia Indica peregrina celebratur.